
Járulékos atrioventrikuláris kötegvezetés miatt végzett katéterablációk hosszútávú sikerarányát befolyásoló proceduláris tényezők vizsgálata

Kulcsszavak: Elektrofiziológia ; WPW ; Contact Force ; EAM ; ICE
Járulékos atrioventrikuláris kötegvezetés miatt végzett katéterablációk hosszútávú sikerarányát befolyásoló procedurális tényezők vizsgálata
Bevezetés: A járulékos atrioventrikuláris kötegek (JK) a normál vezetőrendszer mellett összeköttetést biztosíthatnak a pitvarok és a kamrák között a szívben, ezáltal ritmuszavarok kialakulására hajlamosítanak, illetve fokozhatják a hirtelen szívhalál rizikóját is. Kuratív terápiát a katéterabláció jelent, melynek célja a JK teljes eliminációja. Kutatásunk célja a JK miatt katéterabláción áteső betegeknél a hosszútávú sikerarányt befolyásoló operatív paraméterek identifikálása volt.
Módszerek: Retrospektív vizsgálatunkba 60 beteg került bevonásra, akik járulékos kötegvezetés miatt 2018.01.01 - 2023.08.31 között katéterablációs beavatkozáson estek át Klinikánkon. A betegeket köteg-mediálta ritmuszavar/járulékos kötegvezetés rekurrálása alapján recidívamentes (RM) és recidívával terhelt (R) csoportra osztottuk. Elemeztük a beavatkozások során az intrakardiális ultrahang, az elektroanatómiai térképezőrendszerek, a hűtött végű és a kontakterő (CF)-mérésre alkalmas katéterek használatát, valamint intravénás adenosin teszt alkalmazását a két csoport között.
Eredmények: 50 páciens (83.3%) katéterablációját követően nem észleltünk köteg-mediálta ritmuszavar/járulékos kötegvezetés visszatértét, 10 esetben (16.7%) azonban recidíva igazolódott. A RM csoportban szignifikánsan nagyobb arányban kerültek CF-katéterek alkalmazásra (RM: 21/45 fő vs. R: 1/10 fő; p=<0.0001). Az elektroanatómiai térképezőrendszerek alkalmazása (RM: 32/50 fő vs. R: 7/10 fő; p=0.72), intrakardiális ultrahang használata (RM: 27/50 fő vs. R: 3/10 fő; p=0.17) és intravénás adenosin teszt alkalmazása (RM: 18/50 fő vs. R: 1/10 fő; p=0.09) nem különbözött a vizsgálati csoportokban.
Következtetés: CF-katéter alkalmazása csökkenti a recidívák kialakulásának esélyét JK miatt végzett katéterablációk után.

